<classify> BUNGE limeazimia kutofanya kazi na Mdhibiti na Mkaguzi Mkuu wa Hesabu za Serikali CAG, Profesa Mussa Assad kutokana na kauli yake aliyodai kuwa Bunge ni dhaifu, kuwa ni ya dharau, kudhalilisha, kushusha heshima na hadhi ya Bunge.Mbali na CAG, pia Mbunge wa Kawe, Halima Mdee amefungiwa kuhudhuria mikutano miwili Mkutano wa 15 wa Bunge la Bajeti na Mkutano wa 16 kutokana na kutoa kauli ya kulidhaliliisha Bunge baada ya kuunga mkono kauli ya Profesa Assad ya kusema Bunge ni dhaifu. Azimio hilo la Bunge liliafiki jana baada ya Spika wa Bunge, Job Ndugai kuiagiza Kamati ya Haki, Maadili, Kinga na Madaraka ya Bunge, kufanya uchunguzi kubaini kama CAG alihusika kusema kuwa Bunge ni dhaifu alipokuwa akihojiwa na chombo cha habari cha Idhaa ya Kiswahili ya Umoja wa Mataifa, Januari 9, mwaka huu.Kwenye mahojiano hayo mtangazaji alimhoji CAG: Naona Ofisi ya CAG kwa upande wa Tanzania inafanya kazi nzuri sana ya kutoa ripoti kila mwaka zinazoonesha ubadhirifu wa fedha, lakini hawaoni hatua zinazofuata baada ya hapo... Baada ya swali hilo, Profesa Assad alijibu kuwa: Kimsingi ni kazi ya Bunge, kama tunatoa ripoti kuna ubadhirifu lakini hatua hazichukuliwi, huo kwangu ni udhaifu wa Bunge.Bunge linatakiwa lisimamie na lihakikishe kuwa pale penye matatizo hatua zinachukuliwa, kazi yetu ni kuripoti tu na huo udhaifu ni jambo la kusikitisha. Lakini tatizo kubwa nahisi Bunge linashindwa kufanya kazi yake inavyotakiwa, labda nasema jambo hili kwa sababu kunahusisha watu fulani lakini nafikiri Bunge likifanya kazi yake vizuri hata udhaifu unaoonekana...Akiwasilisha taarifa ya shauri hilo, Mwenyekiti wa kamati hiyo, Emmanuel Mwakasaka, alisema baada ya kuagizwa na Spika, Profesa Assad alipewa wito kwa Mamlaka ya Bunge chini ya kifungu cha 15 na 16 cha Sheria ya Kinga, Haki na Madaraka ya Bunge, Sura ya 296 ya kuamuru mtu yeyote kufika mbele ya Bunge au Kamati kutoa ushahidi kuhusu jambo lolote kama litakavyofafanuliwa katika hati ya wito. Hati ya wito ilimtaka shahidi CAG kutoa maelezo ya kuhusika au kutohusika kwake kwenye tuhuma zinazomkabili na kama ikibainika aeleze kwanini asichukuliwe hatua kwa kukiuka kifungu cha 26e cha Sheria ya Kinga, Haki na Madaraka ya Bunge.Mahojiano ya Bunge na CAG Mwakasaka alisema Januari 21 mwaka huu, CAG alifika mbele ya kamati ambapo alipohojiwa alithibitisha kuwa Januari tisa mwaka huu akiwa Marekani kupitia Idhaa ya Kiswahili ya Umoja wa Mataifa ni kweli ndiye aliyetoa kauli zinazolalamikiwa. Alitaja sehemu ya maelezo hayo ya CAG: Ni kweli nilifanya mahojiano na UN Radio, New York Marekani. UN Radio ipo ndani ya makao makuu ya UN, ni chombo cha Umoja wa Mataifa ikiwemo Tanzania.Nilihojiwa na mtangazaji Arnold Kayanda aliniuliza swali ambalo mmelisikia au kulisoma na nililijibu kitaaluma...maneno yaliyotumiwa ni udhaifu wa Bunge. CAG alisema maneno aliyoyatumia katika mahojiano udhaifu wa Bunge ni maneno ya kawaida kwani neno dhaifu ni neno la kawaida katika lugha ya ukaguzi wa hesabu na hakuwa na nia ya kudharau Bunge bali tatizo lililopo ni tofauti ya tafsiri ya maneno aliyotumia.Aliendelea kumnukuu CAG: Majibu yangu katika mahojiano...hayakuwa na nia ya kudhalilisha Bunge hata kidogo...Katika lugha ya kikaguzi udhaifu huja kwa namna mbili, kwanza ni katika tathimini za taasisi na mifumo na pili ni katika kukazia hoja kuonesha kiwango cha mapungufu ndani ya taasisi moja. Mwakasaka alisema CAG alipohojiwa kuhusu maana ya maneno udhaifu kwa wananchi wa kawaida na watu ambao taaluma yao si wahasibu wa wakaguzi, alijitetea kuwa alikuwa na maana ya upungufu na si vinginevyo.Alisema alipooneshwa tafsiri ya neno dhaifu kama lilivyotafsiriwa na kamusi ya Kiswahili, ilionesha kuwa dhaifu ni goigoi au gonjwa, alionesha kutounga mkono tafsiri ya kamusi. Aidha, alieleza kutokana na ushahidi wa CAG wa kukiri kutoa kauli zinazolalamikiwa jambo lililothibitishwa na ushahidi wa video iliyosambaa kwenye vyombo vya habari na mitandao ya kijamii, vilivyomuonesha Profesa Assad akihojiwa. Tafsiri ya neno dhaifu Mwakasaka alisema neno dhaifu ni dhahiri lililenga kulishushia hadhi Bunge na hivyo kulidharau na kulidhalilisha Bunge mbele ya umma na duniani hasa ukuzingatia neno hilo lina dhana hasi.Alisema utetezi wa CAG kuwa hakumaanisha udhaifu wa Bunge hauna mashiko kwani maana ya neno dhaifu haibadili udhalilishaji kwani huleta hadhi hasi ya kitu kilichozungumzwa. Mazingira aliyotumia neno dhaifu hayakuwa katika kutekeleza kazi za kihasibu au kikaguzi bali aliongea na ulimwengu mzima ambao si wote ni wahasibu au wakaguzi. Pia kamati iliridhika kuwa shahidi CAG hakutoa angalizo lolote kuwa anazungumza katika tafsiri za kihasibu ili kuzuia tafsiri ya kawaida ya lugha. Akiwa kwenye kamati CAG alikiri kuwa maneno aliyoyatumia yameleta tafrani na malumbano makali hasa kwenye magazeti na mitandao mbalimbali ya kijamii.Kamati iliona kuwa ujumbe uliotolewa haukuwalenga wakaguzi wala wahasibu bali yeyote aliyemsikiliza. Kushindwa kwake kuchukua tahadhari kunadhihirisha kuwa alidhamiria kufanya kitendo hicho chenye kudharau na kudhalilisha Bunge na shughuli zake. Aidha, alisema utetezi wa CAG unaendelea kukosa nguvu kwa maelezo yake hasa kamati ilipotaka kujua kama ipo kanuni au mwongozo wa matumizi ya maneno rasmi ya kikaguzi na kihasibu inayoonesha neno dhaifu kuwa ni neno la kawaida. CAG alijibu kuwa hakuna mahali palipoandikwa tafsiri hizo.Aliulizwa pia kama amewahi kuiita ofisi yake kuwa dhaifu kwa kuwa ni neno la kawaida, pia alikana kuwa hajawahi. Pamoja na shahidi kukiri neno dhaifu alilolitumia halikupokewa vema na umma lakini hakuwa tayari kukiri kukosea au kutumia neno hilo lenye kudhalilisha. Mwakasaka alisema Kamati inaona CAG alikusudia kufanya udhalilishaji na alikuwa na nia ovu na Bunge kwa kuwa, alipohojiwa aliithibitishia kamati kwamba aliyapima maneno aliyoyatumia kabla ya kufanya mahojiano husika na alijiridhisha kuwa yote ni sahihi, hivyo ni wazi hata athari zilizojitokeza alizijua.Alisema pia Kamati imejiridhisha pasipo shaka kuwa CAG hakuwahi kujutia kauli yake akiwa mbele ya kamati au nje ya kamati na hakua tayari kuoana kitendo alichofanya kina dosari. Akizungumza na Habari- Leo kwa njia ya simu, Katibu wa Bunge Stephen Kagaigai alisema suala la uwasilishwaji wa taarifa ya CAG bungeni halitaathiriwa na uamuzi wa Bunge kutokana na taarifa hizo kusomwa na Waziri wa Fedha na Mipango.Anayesoma taarifa bungeni ni Waziri wa Fedha na Mipango, hivyo uamuzi wa Bunge hautaathiri usomwaji wa taarifa ya CAG kama taarifa hizo zitawasilishwa bungeni ingawa mpaka sasa taarifa ya CAG haijatufikia, alisema. Kibano kwa Mdee Mdee alikuwa anakabiliwa na tuhuma za kulidharau na kulidhalilisha Bunge kutokana na kauli yake ya Januari 2, mwaka huu aliponukuliwa na kusikika kwenye mitandao ya jamii akipongeza kauli za Profesa Assad kwamba Bunge ni dhaifu.Mwakasaka alinukuu kauli ya Mdee akisema: Kitendo cha CAG kusema kwamba hali si nzuri halafu chombo kinachotakiwa kusimamia hali hakifanyi hivyo, ni cha kijasiri na nina imani wanaoongoza huo mhimili watakuwa wavumilivu. Mwakasaka alisema akiwa mbele ya kamati, Mdee alikiri wazi kutamka maneno hayo, lakini alitoa maana ya neno udhaifu kwa mujibu wa Kamusi Kuu ya Kiswahili kuwa ni hali ya kukosa nguvu kimaumbile, kifedha, kiuwezo na kiutendaji.Alisema Kamati ilifanya utafiti kwa kuangalia maana ya neno dhaifu katika Kamusi Kuu ya Kiswahili iliyoidhinishwa na Baraza la Kiswahili Tanzania na Baraza la Kiswahili la Taifa Kenya KICD na ilionesha dhana hasi. Alisema Mdee aliiambia kamati kuwa aliunga mkono kauli ya CAG Assad kwa kuwa ni haki yake kikatiba, lakini akakiri kukosea kutumia neno udhaifu dhidi ya Bunge baada ya kuelezwa maana yake kwa mujibu wa kamusi. Mwakasaka alisema baada ya mahojiano Kamati iliona alikuwa na dhamira ovu ya kulidharau na kulidhalilisha Bunge mbele ya umma na kuwa Kamati imependekeza kumfungia kushiriki mikutano miwili, mapendekezo ambayo yaliungwa mkono.Lema kiaangoni Kabla ya Bunge kuridhia pendekezo la Bunge kumfungia Mdee, Mbunge wa Arusha Mjini, Godbless Lema Chadema wakati akichangia hoja, alinukuu maneno yaliyotumiwa na Mdee na kisha akaunga mkono kuwa Bunge ni dhaifu. Lema alisema: Roho ya mwenendo wa nchi inategemea uimara wa Bunge, sasa amesema Bunge ni dhaifu, ni kweli, na mimi kama mbunge wa vipindi vitatu nathibitisha hilo.Mheshimiwa, na mimi mbunge wa vipindi viwili, nathibitisha Bunge hili ni dhaifu. Kutokana na kauli hiyo, Naibu Spika wa Bunge, Dk Tulia Ackson, aliyekuwa anaongoza mjadala huo, alimtaka Lema kufika mbele ya Kamati hiyo. Matakwa ya kikatiba ya ripoti ya CAG bungeni Ripoti ya CAG huwasilishwa bungeni ili kukidhi matakwa ya Ibara ya 1434 ya Katiba ya Jamhuri ya Muungano ya Tanzania ya mwaka 1977 kama ilivyorekebishwa mwaka 2005.Ibara ya 144 2 ya Katiba inasema CAG aweza kuondolewa katika mamlaka ya kazi yake kwa sababu ya kushindwa kutekeleza kazi zake ama kutokana na maradhi au sababu nyingine yoyote au kwa sababu ya tabia mbaya, au kwa kuvunja masharti ya Sheria ya Maadili ya Viongozi wa Umma, na hataweza kuondolewa kazini ila kwa masharti ya Ibara ndogo ya 4 ya ibara hii.  <topic>: kitaifa 